Viskupič, Jozef, poslanec NR SR (2014-12-11):
Ďakujem, pani predsedajúca. Kolegyne, kolegovia, dovoľte mi krátko sa vyjadriť k predmetnému návrhu zákona, ktorý sme predkladali opakovane a hovorí o tom, aby kontrolný proces, ktorý by mali zabezpečovať okrskári nad veľmi dôležitým procesom, volebným procesom, pretože všelijaké nekalé praktiky, ktoré dokonca sa vyskytnú aj na YouTube-ových streamoch, kde vidíme nejakú nekalú praktiku typu vláčik a podobne, kde často si, nieže často, ale mám pocit, že nikto za toto nebol nejakým spôsobom odsúdený, i keď orgány činné v trestnom konaní by mali konať, a kde by občianska spoločnosť mohla zabezpečiť tú kontrolu, sú práve títo okrskári, a preto, keďže toto predkladáme opakovane, vymysleli sme ten mechanizmus losu. Jednak by to ušetrilo prostriedky, jednak by tam bola zabezpečená vyššia miera transparentnosti a hlavne by sme do kontroly volebného procesu dostali aj ďalšieho úplne legitímneho účastníka politického boja, a to je nezávislý kandidát. To, že si politická strana ustráži svoj záujem a vie nominovať svojho okrskára do volebnej komisie, je jeden fakt, ale do reálneho politického boja, a po posledných lokálnych voľbách to vidíme, čím viacej sa zapája nový element, a to sú nezávislí kandidáti. A nezávislí kandidáti nevedia kontrolovať volebný proces. Toto je, ak sa nad tým nebudeme zamýšľať v dlhodobejšom horizonte, tak nám z toho môže vyjsť, lebo sú už niektoré mestá a obce, kde sú len títo. Čiže je absolútne paradoxné, že volebný proces kontrolujú zástupcovia politických strán, i keď celé zastupiteľstvá a primátori alebo starostovia sú obsadení nezávislými kandidátmi. Čiže ak má, ak mám byť absolútne spravodlivý, alebo sa o toto aspoň pokúsiť, tak to nedáva absolútne žiadnu logiku. Či bude mechanizmus losu a pevného stanovenia, ktorý navrhujeme teraz, pevného stanovenia počtu okrskárov na päť, pri ambícii sa zúčastniť toho, tejto kontroly volebného procesu, by sme mohli pristúpiť teda k losovaniu a bolo by to minimálne „padni, komu padni“, to znamená, mohol by nominovať pod nejakým podpisovým cenzom, ktorý máme a poznáme pri nezávislých kandidátoch, svojho zástupcu do volebnej komisie a potom, ak by ich bolo 40, 50, lebo môže sa stať, že budú tam teda súťažiť politickí nominanti alebo nominanti politických projektov, strán a hnutí, a teda aj nezávislí, tak aby ich nebolo nakoniec, na východe to je dosť dobre vidieť, že tam, ak kandidovalo v európskych voľbách 39 či koľko subjektov, tak boli aj komisie, kde bolo viacej okrskárov ako obyvateľov. Ale toto vieme vyriešiť tým pevným bodom, čiže by ich bolo päť a losovalo sa. Losovalo by sa, ktorí by to boli. Nič spravodlivejšie sa vymyslieť nedá. A máme druhú poznámku a dúfam, že si ju čím skôr osvojíme, vážení páni poslanci a pani poslankyne aj z nášho klubu, a dúfam, že aj zo širšieho spektra. Asi pri ostatnej zmene volebného zákona unikla všeobecnej pozornosti jedna nasledujúca vec a bazálne sa týka nezávislých kandidátov, pravdepodobne sa ich niekto zľakol. Viete, čo je v súčasnom znení volebného zákona? V súčasnom znení volebného zákona sa presadila zmena, že ak budete zbierať podpisy pod svoju nezávislú kandidatúru, tak vám môže občan dať iba jeden v tom volebnom obvode, kde kandidujete, môže podpísať iba jednému kandidátovi. To znamená, že politická strana môže urobiť jednoduchú vec, nanominuje si ľudí, ktorí majú byť kvázi NEKA, ľudia, ktorí im podávajú podpisy, bude tam bývať 1 000 ľudí, bude treba, vymyslím, nech sa to ľahko ráta, desať nezávislých kandidátov, každý nazbiera 100 podpisov unikátnych a ďalší sa tam nedostane. Toto dovolil, toto proste prijala vládna strana SMER, aby jedenásty, dvanásty, trinásty, štrnásty kandidát v danom volebnom obvode nemohol kandidovať. Ja vás upozorňujem, že v komunálnych voľbách, myslím, že je to percento blížiace sa k 40 %, obsadili nezávislí kandidáti v zastupiteľstvách a niekto sa na tento podľa mňa nekalý boj, lebo upravil pravidlá volebné, nejde sa reálne pýtať ľudí na ich vôľu, ale zakáže kandidatúru, obmedzí, pretože presadil absolútne totálny, brutálny návrh, že obmedzíme podpisovým cenzom možnosť kandidatúry. Budeme sa snažiť predložiť novelu tohto a zároveň z hľadiska využitia pasívneho volebného práva iniciovať aj podanie na Ústavný súd, pretože si myslím, že ak si tu niekto myslí, že politická súťaž má byť naozaj spravodlivá, tak ju máme minimálne umožniť. Zákaz kandidovať ľuďom na základe toho, že niektoré volebné obvody alebo všetky volebné obvody majú horný strop ľudí, ktorí tam bývajú, a akonáhle môžem udeliť len jeden podpis, lebo ja napríklad môžem udeliť podpis aj štyrom ľuďom, lebo by som chcel vedieť, či pri volebnej súťaži každý jeden z nich, ktorý z nich nadobudne väčšinu. Tak potom obmedzme, dajme politickým stranám na to, aby mohli vzniknúť, miliónový cenzus, nie desaťtisíc, ale dajme milión podpisov a tvárme sa tak, že môžu dať iba jeden, čiže nám tu vzniknú len štyri, lebo je 4 200 000 oprávnených voličov, čiže reálne. A toto ste spravili nezávislým kandidátom. Alebo dajte rovno štyri, nech tu máme teda, nemusíme dať do článku IV ústavy vedúcu úlohu komunistickej strany alebo strany SMER, ale dajme, že politická strana musí nazbierať štyri milióny podpisov a občan môže dať iba jeden a budeme mať jednu, máme vystarané. Nebudeme mať reálnu súťaž. Ten, kto sa bojí nezávislého kandidáta, toto presadil do zákona. Kritizovali sme to vtedy a podľa mňa by sme sa mali čím skôr zamyslieť nad úpravou a hlavne to všetkým tým úspešným nezávislým kandidátom v komunálnych voľbách treba oznámiť, že nabudúce, ak nepríde k zmene zákona, to budú mať omnoho ťažšie nie preto, že nebudú mať dôveru ľudí, ale že preto, že niekto zmenil ich pravidlá a nebudú sa vôbec môcť uchádzať o hlasy voličov. Ďakujem.